14 kilograme de cocaină, depistate în curtea unui imobil din Giurgiu / Trei persoane au fost reţinute / Valoarea drogurilor depășește un milion de euro
Trei persoane au fost reţinute în urma unei percheziţii domiciliare în oraşul Mihăileşti, unde autorităţile au identificat îngropată în curtea unui imobil cantitatea de 14 kilograme cocaină, cu o valoare de piaţă de peste un milion de euro, precum şi aproximativ 800 grame canabis şi rezină de canabis, anunță Agerpres.
„Procurorii Direcţiei de Investigare a Infracţiunilor de Criminalitate Organizată şi Terorism – Structura Centrală au dispus reţinerea a trei inculpaţi, unul dintre ei condamnat anterior pentru infracţiuni de acelaşi gen, cercetaţi pentru săvârşirea infracţiunilor de trafic de droguri de risc şi mare risc. Din actele de urmărire penală efectuate a rezultat că, în perioada ianuarie – mai 2024, aceştia au deţinut şi comercializat, în mod repetat, diferite cantităţi de droguri de risc şi mare risc, către consumatori din municipiul Bucureşti, dar şi din judeţele Ilfov şi Giurgiu. În cursul zilei de ieri a fost pus în aplicare un mandat de percheziţie domiciliară în oraşul Mihăileşti, judeţul Giurgiu, fiind identificate şi ridicate 14 kilograme cocaină (drog de mare risc) cu o valoare de piaţă de peste un milion de euro, precum şi aproximativ 800 grame canabis şi rezină de canabis”, se arată într-un comunicat de presă emis joi de DIICOT.
Drogurile, porţionate în calupuri protejate în straturi de folie şi cutii, au fost găsite îngropate în mai multe locuri din curtea imobilului în care locuiesc doi dintre inculpaţi.
Tot pe parcursul percheziţiei au fost ridicate ţigarete confecţionate artizanal, mai multe grindere şi cântare de mare precizie, obiecte purtând urme de substanţă, precum şi alte mijloace de probă.
Judecătorul de drepturi şi libertăţi din cadrul Tribunalului Bucureşti a fost sesizat cu propunerea de arestare preventivă a inculpaţilor, pentru o perioadă de 30 de zile.
Activităţile judiciare au fost realizate împreună cu poliţiştii Brigăzii de Combatere a Criminalităţii Organizate Bucureşti.
Acţiunea a fost realizată cu sprijinul jandarmilor din cadrul Brigăzii Speciale de Intervenţie a Jandarmeriei.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank